Document ID: 32006D0854

20060726
Решение на Комисията
от 26 юли 2006 година
за одобряване от името на Европейската общност на изменения в приложения V и VIII към Споразумението между Европейската общност и Нова Зеландия относно санитарните мерки, приложими за търговията с живи животни и животински продукти
(нотифицирано под номер С(2006) 3327)
(текст от значение за ЕИП)
(2006/854/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 97/132/ЕО на Съвета от 17 декември 1996 г. за сключване на Споразумението между Европейската общност и Нова Зеландия относно санитарните мерки, приложими за търговията с живи животни и животински продукти [1], и по-специално член 3, трети параграф от него,
като има предвид, че:
(1) В Споразумението между Европейската общност и Нова Зеландия относно санитарните мерки, приложими за търговията с живи животни и животински продукти [2] (споразумението) се предвижда възможността за признаване на равностойността на системите за контрол и сертифициране на Нова Зеландия за прясно месо и продукти на месна основа, както и за други животински продукти.
(2) На заседанието си на 20 октомври 2005 г. Съвместният управителен комитет за споразумението, създаден с член 16 от него (Комитетът) отправи препоръка по отношение на определянето на равностойността на санитарните изисквания за живи пчели и земни пчели. Комитетът също така препоръча определянето на еквивалентността на системите за сертифициране и предложи подходящи процедури за извършване на физически проверки при внасянето на тези стоки.
(3) За изпълнението на препоръките на Съвместния управителен комитет е необходимо да се внесат изменения в приложения V и VIII към споразумението.
(4) Приложение V към споразумението също така е необходимо да се осъвремени след влизането в сила на Директива 2004/41/ЕО на Европейския парламент и на Съвета от 24 април 2004 г. за отмяна на някои директиви, отнасящи се до хигиената на хранитe и здравните условия при производството и пускането на пазара на някои продукти от животински произход, предназначени за консумация от човека, и за изменение на Директиви 89/662/ЕИО и 92/118/ЕИО на Съвета и на Решение 95/408/ЕО на Съвета [3]. Приложения V и VIII е необходимо да се осъвременят поради въвеждането на Регламент (ЕО) № 1688/2005 на Комисията от 14 октомври 2005 година за прилагане на Регламент (ЕО) № 853/2004 на Европейския парламент и на Съвета по отношение на специалните гаранции относно салмонела за пратки за Финландия и Швеция с определени видове месо и яйца [4].
(5) Тези изменения следва да бъдат одобрени от името на Общността.
(6) Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Съгласно препоръките, отправени от Съвместния управителен комитет, създаден с член 16 от Споразумението между Европейската общност и Нова Зеландия относно санитарните мерки, приложими за търговията с живи животни и животински продукти, измененията в приложения V и VIII към същото споразумение се одобряват с настоящото решение от името на Общността.
Текстът на размяната на писма, от които се състои споразумението с Нова Зеландия, включително измененията в приложения V и VIII към споразумението, е приложен към настоящото решение.
Член 2
Оправомощава генералният директор на Генерална дирекция "Здравеопазване и защита на потребителите" да подпише Споразумението под формата на размяна на писма, с което да обвърже Общността.
Член 3
Настоящото решение се прилага от първия ден на месеца след месеца, в който Нова Зеландия писмено нотифицира Комисията, че вътрешните ѝ процедури за одобрение на поправките, посочени в член 1, са завършени.
Комисията незабавно информира Съвета и държавите-членки за нотификацията, посочена в първи параграф.
Член 4
Адресати на настоящото решение са държавите-членки.
Съставено в Брюксел на 26 юли 2006 година.

Labels: 17
0
6
18
15